3. Жануби-ғарбий Тянь-Шанга хос жуда камёб эндемик ўсимлик.\nБўйи 1 м га етадиган ярим бута. Пояси силлиқ, юмалоқ, баъзан тўрт қиррали, оч кулранг. Барглари қисқа бандли, туксиз, пояда 6 тадан ҳалқа ҳосил қилиб ўрнашган. Гули яшилсариқ, барг қўлтиғида ярим соябон шаклида ўрнашган. Меваси қора, ялтироқ, узунлиги 0,5 мм. Май–июнь ойида гуллаб, меваси июль–августда етилади.\nТошкент вилояти: Чотқол дарёси ҳавзасида тарқалган. Қирғизистонда ҳам учрайди (Бешорол қўриқхонаси).\nДенгиз сатҳидан 1000–1100 м баландликдаги йирик тошли сурилмаларда ўсади.\nЖуда кам сақланиб қолган. Ҳозирча 12 жойда ўсиши аниқланган, умумий сони 800 га яқин тупни ташкил қилади.\nАниқланмаган. Эҳтимол, тошларнинг сурилиши ва кўчкилар туфайли камайиб кетган бўлса керак.\nЎзР ФА Ботаника боғида экиб ўстирилганда ижобий натижага эришилмаган.\nУгом-Чотқол миллий табиат боғида сақланади. Табиий ҳолда тарқалган тупларини сақлаш ва экиб ўстириш ишларини йўлга қўйиш керак.


Қирғизистон: Таласда намойишчиларга қарши резина ўқ отилди - BBC News O'zbek\nImage caption Қирғиз милицияси махсус кучлари резина ўқ ва кўздан ёш сиздирадиган газ билан намойишчиларни тарқатишга уринган\nҚирғизистон шимоли-ғарбидаги Талас вилояти ҳокимлиги биносига бостириб кирган ва вилоят губернаторини гаровга олишга уринган мухолифат намойишчиларга қарши милиция резина ўқ ва кўздан ёш сиздирадиган газ отган.\nҚирғизистон мухолифати раҳбарларининг маълум қилишларича, мамлакат шимоли-ғарбидаги Талас вилоятида бир гуруҳ мухолифат намойишчилари ҳокимият биносини босиб олиб, вилоят губернаторини гаровга олишга уринган.\n"Демократия ва Фуқаровий Жамият учун" ҳаракатининг фаоли Шомил Муроднинг айтишича, мингга яқин одам Таласда вилоят ҳокимияти биносини ўраб олган.\nУлардан бир гуруҳи бинони ишғол этган.\nҚирғиз мухолифатининг раҳбари Омурбек Текебаев ҳокимият биноси ишғол этилганини тасдиқлаган.\nБироқ Қирғизистон Ички ишлар вазирлиги вилоят ҳокимиятининг босиб олингани ҳақидаги хабарни рад этган.\nИчки ишлар вазирлигига кўра, бир гуруҳ пиянисталар бинога киришган ва сўнгра уни тарк этишган.\nСешанба куни эрталаб мухолифат тарафдорлари коммунал хизматлар тўловларининг қимматлашувига қарши эътироз билдиргани ва вилоят губернатори Болотбек Бейшенбековнинг истеъфосини талаб қилгани Талас марказига йиғилганди.\nМаҳаллий матбуотга кўра, ҳокимият биноси ўнгида йиғилганлар мухолифат сиёсатчиси Шерали Абдилдаевни "халқ губернатори" этиб тайинлаганлар.\nҚирғизистон Бош вазири Дониёр Усенов вилоят губернаторининг гаровга олингани ҳақидаги хабарни рад этди, бироқ мухолифат намойишчилари гуруҳи ҳокимият биноси ичкарисида эканини тасдиқлади.\nЖаноб Усенов сўзларига кўра, "ҳозир ташқарида бинони босиб олишга уринаётган кўп одамлар бор" ва ҳукумат Таласдаги вазиятни изга солиш мақсадида қўшимча 100 милиция кучларини юборишга қарор қилган.\nImage caption Таласдаги норозилик намойиши иштирокчилари Президент Бакиев истаъфосини талаб қилганлар\nГувоҳларга кўра, Талас шаҳрининг асосий майдонида мингтача намойишчи йиғилган.\nНамойишчилар Президент Қурманбек Бакиевнинг суратини ёқиб юборгани хабар қилинган.\nУлар Президент Бакиев истеъфосини талаб қилишган.\nМухолифат мамлакат хавфсизлик хизматларига мурожаат қилиб, намойишчиларга қарши куч қўлламасликка чақирган.\nУшбу тартибсизлик Қирғизистон ҳукумати билан мухолифат ўртасидаги таранглик ортган пайтга тўғри келган.\nОхирги ҳафталарда Қирғиз мухолифати ҳукуматни мустақил матбуотга босимни кучайтиришда айбламоқда.\nКечга яқин Қирғиз расмийлари Талас вилоят ҳокимлиги биноси ўз назоратларига ўтгани ҳақида хабар қилганлар.\nБироқ гувоҳлар резина ўқ ва кўздан ёш сиздирадиган газ қўллаган милиция кучларини сиқиб чиқариб яна бинони эгаллаганлари ҳақида хабар беришган.\nБишкекда ўтган матбуот анжуманида Бош вазир Дониёр Усенов айтишича, намойишчилар ўқотар қуролларни қўлга киритишга, қамоқхонадан маҳбусларни қўйиб юборишга уринганлар.\nЖаноб Усенов сўзларига кўра, Таласдаги норозилик чиқиши ташкилотчилари ва иштирокчилари ҳибсга олинганлар.\nБишкекдаги Би-би-си мухбири хабар қилишича, Қирғиз мухолифати лидерларидан Ўмурбек Текебаев ҳибсга олинган.\nЯна қатор мухолифат раҳбарлари ҳибсга олингани ҳақида хабарлар олинган.\nКечга яқин Қирғизистон билан телефон алоқаси деярли узилган.\nҚирғизистонлик мобил телефон эгалари SMS-хабар олиш ёки узатиш имконсизга айлангани ҳақида билдиришган.\nИнтернетга киришга тўсиқ қўйилгани ҳақида хабар беришган маҳаллий журналистлар.\nУларга кўра, ҳукумат мана шундай қаттиққўл чоралар билан мухолифат бутун мамлакат бўйлаб уюштириши ҳақида эълон қилган йирик миқёсли норозилик чиқиши олдини олишни кўзлаган.


Помпео: АҚШ Марказий Осиё бўйича янги стратегия ишлаб чиқмоқда\nАҚШ Давлат котиби президент Шавкат Мирзиёевнинг олий даражадаги ташрифи тарихий аҳамият касб этгани, Ўзбекистонда сўнгги йилларда фуқаролик жамиятини ислоҳ қилиш, мажбурий меҳнатга барҳам бериш, сўз ва диний эркинлик соҳаларида ижобий натижаларга эришилганини қайд этди ва буни қўллаб-қувватлашини маълум қилди.\nАҚШ Ўзбекистон ва Aфғонистон ўртасидаги савдо алоқаларини ривожлантириш учун бир миллион доллар миқдорида молиявий ёрдам кўрсатади. Бу ҳақда AҚШ Давлат котиби Майкл Помпео Ўзбекистон Ташқи ишлар вазири Абдулазиз Комилов билан учрашувдан кейин айтиб ўтди.\n«Бугунги мулоқот якуни бўйича айтишим мумкинки, ҳамкорлигимиз бундан кейин ҳам изчил давом этади. Истагимиз Ўзбекистондаги ислоҳотлар жараёнига Америка бизнеси вакиллари ҳам муносиб ҳиссасини қўшсин, янги иш ўринлари яратилсин. Биз Ўзбекистонда молия ва солиқ тизимида давом этаётган ислоҳотларга техник ёрдам кўрсатишга тайёрмиз. Учрашувда хавфсизлик масалалари ҳам муҳокама қилинди. Бу ўринда Ўзбекистоннинг Афғонистонда тинчликка эришиш бўйича саъй-ҳаракатларини олқишлаймиз», дея қайд этди Майкл Помпео.\nАҚШ Давлат котиби AҚШ Ўзбекистон билан Aфғонистон ўртасидаги савдо алоқаларини ривожлантириш учун бир миллион доллар миқдорида молиявий ёрдам кўрсатишини маълум қилди.\nУ АҚШ президенти Дональд Трамп маъмуриятининг минтақа бўйича саъй-ҳаракатларига ҳам тўхталди. Унинг билдиришича, АҚШ Марказий Осиё бўйича янги стратегия ишлаб чиққан.\n«Айни пайтда Тошкентда ўтадиган «Марказий Осиё – АҚШ» шаклидаги вазирлар учрашувини сабрсизлик билан кутмоқдамиз. Ҳамкорликнинг ушбу шакли терроризмга қарши курашиш, минтақавий, энергетик муаммоларни ҳал қилиш имконини беради», деди Помпео.\n«Ўзбекистон қўшни мамлакат сифатида Афғонистонда тинчликка эришиш бўйича изчил саъй-ҳаракатларни амалга ошириб келмоқда. Биз буни юқори баҳолаймиз», деган у.\nБугун куннинг иккинчи ярмида «Марказий Осиё – АҚШ» («C5+1») шаклидаги вазирлар учрашувини ўтказиш режалаштирилган.


07:26 / 30.09.2015\nЎзбекистон Республикаси Президенти Ислом Каримов жойларда амалга оширилаётган бунёдкорлик ва ободонлаштириш ишлари билан танишиш мақсадида 29 сентябрь куни Наманган вилоятида бўлди.\nМамлакатимизнинг изчил тараққиёти, инсон манфаатлари йўлида амалга оширилаётган кенг кўламли ислоҳотлар самаралари Наманган вилоятида ҳам ўз ифодасини топмоқда. Вилоят аҳли саноат, кичик бизнес ва хусусий тадбиркорлик, қишлоқ хўжалиги, қурилиш, хизмат кўрсатиш соҳаларида фидокорона меҳнат қилиб, Ватанимизни иқтисодий-ижтимоий ривожлантиришга муносиб ҳисса қўшмоқда.\nШаҳар ва қишлоқларимиз қиёфаси ўзгариб, аҳолининг ҳаёт даражаси юксалиб бораётир. Наманган шаҳридаги Истиқлол кўчасида 8, Бобур кўчасида 16 кўп қаватли турар жой бинолари, кўплаб савдо ва маиший хизмат шохобчалари барпо этилди. Наманган халқаро аэропорти, “Яшил” деҳқон бозори реконструкция қилинди. Янги йўллар, сўлим хиёбонлар шаҳар чиройига чирой қўшди.\nВилоятда 2015 йилнинг биринчи ярмида ялпи ҳудудий маҳсулот ҳажми 9,7 фоиз ўсди. Замонавий саноат тармоқларини ташкил этиш ва мавжуд қувватларни модернизация қилиш, кичик бизнес ва хусусий тадбиркорликни ривожлантириш изчил давом этмоқда. 2013-2015 йилларда вилоятни ижтимоий-иқтисодий ривожлантириш дастури доирасида 922 лойиҳа амалга оширилди.\nПрезидентимиз Наманган вилоятига сафарини Мингбулоқ туманидаги “Барака” фермер хўжалиги билан танишишдан бошлади.\nЖорий йилда вилоятда 79 минг гектар майдонда ғалла экилиб, 500 минг тоннага яқин ҳосил кўтарилди. Бугунги кунда 82 минг 600 гектар майдонда етиштирилган пахта йиғиб-териб олинмоқда.\nДавлатимиз раҳбари раҳнамолигида ерларнинг унумдорлигини ошириш, фермерлик ҳаракатини ривожлантиришга қаратилаётган эътибор самарасини “Барака” фермер хўжалиги мисолида ҳам кўриш мумкин. Фермер хўжалигида бу йил ғалланинг ҳар гектаридан ўртача 65 центнердан ҳосил олинди. Пахта далаларида ҳам юқори ҳосил етиштирилди.\nИслом Каримов мазкур фермер хўжалиги даласида фермерлар билан суҳбатлашди.\nМулоқот чоғида мамлакатимизда кичик бизнес ва хусусий тадбиркорлик, фермерлик ривожи учун кенг имкониятлар яратилаётгани алоҳида таъкидланди.\nМамлакатимизнинг барча жойларида бўлгани каби Наманган вилоятида ҳам ушбу соҳа жадал равнақ топаётир. Кичик бизнес субъектларининг ялпи ҳудудий маҳсулотдаги улуши 68,5 фоизни ташкил этмоқда. Улар ҳар томонлама қўллаб-қувватланаётгани натижасида ишлаб чиқариш ва уларни экспорт қилиш ҳажми муттасил ошиб бормоқда. Жорий йилнинг биринчи ярмида вилоятдаги кичик бизнес ва хусусий тадбиркорлик субъектлари томонидан 56,3 миллион доллар миқдоридаги маҳсулотлар экспорт қилинди. 17 минг 260 янги иш ўрни яратилди.\n”Илгари ҳавас қилган мақсадларимизга бугун эришмоқдамиз. “Ислоҳот ислоҳот учун эмас, аввало инсон учун, унинг манфаатлари учун” деган эзгу ғоя одамларимиз ҳаётида ўз ифодасини топмоқда. Бу барчамизга қанот, ўз кучимизга ишонч, айни чоғда қувонч бағишламоқда”, деди Юртбошимиз.\nПрезидентимиз Уйчи туманидаги “Обод замин” фермер хўжалиги далаларига ҳам ташриф буюрди.\nМазкур хўжалик ишчилари бу йил ғалладан 75 центнердан хирмон кўтарган. Шу кунларда етиштирилган мўл пахта ҳосили йиғиб-териб олинмоқда.\nБарча ҳудудларда бўлгани каби Наманган вилоятида ҳам кенг кўламли қурилиш ва ободонлаштириш ишлари амалга оширилмоқда. Кўркам уй-жойлар, таълим ва тиббиёт муассасалари, замонавий корхоналар, кенг ва равон йўллар шаҳару қишлоқларимиз қиёфасини бутунлай ўзгартириб, халқимиз фаровонлигининг юксалишига хизмат қилмоқда.\nВилоятда ўтган йили 260, бу йил 140 намунавий уй-жой қурилиб, фойдаланишга топширилди. Янги массивларда табиий газ, электр энергияси, ичимлик суви тармоқлари тортилиб, ички йўллар қурилди. Маҳалла гузарлари, савдо ва маиший хизмат кўрсатиш шохобчалари, спорт мажмуалари бунёд этилди.


ЎзА - Миллий ва замонавий маҳсулотлар экспорт қилинмоқда\nМиллий ва замонавий маҳсулотлар экспорт қилинмоқда\n17.03.2018 18:10 Чоп этиш версияси\nТермиз шаҳридаги “Сурхон ипаги” масъулияти чекланган жамиятида ипак толасидан гиламдўзлик ва тикувчилик маҳсулотлари тайёрланади.\nКорхонада 150 киши доимий иш билан таъминланган. Улар тайёрлаётган миллий ва замонавий услубдаги гиламлар, тикув ишлари, бежирим либослар Россия, Хитой, Туркия, Ҳиндистон, Япония, Латвия, Покистон, Афғонистон каби давлатларга экспорт қилинмоқда.\n– Шогирдларим билан “Кўзача”, “Ироқи”, “Бодомгул” сингари 12 хилдаги нақш туширилган гилам тўқиймиз, - дейди корхона гиламдўзи Дилафрўз Валлаева. – Тўқиш жараёнида гиламларга миллийлик руҳи сингдириб, замонавий кўрк берамиз. Маҳсулотимизнинг сифати ва дизайни харидорларга манзур бўлмоқда.\nКорхона қошида ташкил этилган музейда ипак толасининг ишлаб чиқарилиш жараёни ҳамда ундан тайёрланадиган барча турдаги маҳсулотларни кўриш мумкин.


Мираброр Усмонов терма жамоага ҳар қандай маблағ эвазига, ҳар қандай мутахассисни жалб этишга тайёрлигини билдирди\n15:24 / 25.06.2015\nЎзбекистон футбол федерацияси президенти Мираброр Усмонов Ўзбекистон Футбол Федерациясининг Ижроия Қўмитасининг мажлисида терма жамоага хориждан мутахассис олиб келишга доим тайёр эканини билдирди.\nУсмонов миллий терма жамоага хорижлик мутахассис жалб этилиши нега бир йил давомида ижобий ҳал қилиб келмаганлигини тилга олиб ўтиб, терма жамоалар мутасаддиларини сўроққа тутди, деб ёзади ЎФФ расмий сайти.\n«Мен бир йилдан бери миллий терма жамоага хорижий мутахассисни жалб қилиш бўйича сизларга таклиф ва мулоҳаза киритинг дейман, нега индамайсизлар? Қани таклиф? Ҳар қандай маблағ эвазига, ҳар қандай мутахассисни жалб этишга тайёр эканлигимни ҳар мажлисда такрорласам ҳам ҳеч бирингиз индамайсиз?!»\nШунингдек, ЎФФ президенти терма жамоанинг навбатдаги ўйинига қадар жамоада хорижлик мутахассис иш бошлашини шарт қилиб қўйди: «Нега Терма жамоалар маркази бу масалани ижобий ҳал қилмай, бир йилдан бери чўзиб юрипти. Бу масалани шахсий назоратим остига оламан ва мухлат бераман. Навбатдаги ўйинга тайёргарлик бошлангунча, терма жамоада хорижлик маслаҳатчи мураббий иш бошлаши керак. Тамом!», дея Усмоновнинг сўзларидан иқтибос келтиради ЎФФ расмий сайти.


BMW янги электр кроссоверини тақдим қилди – Дарё уз Янгиликлар\nЯккасарой “паспорт столи” ходими ишдан олинди. Қочқиндаги фуқарони қидириш тезлаштирилади\nРеспублика ихтисослаштирилган кардиология илмий-амалий тиббиёт маркази Қарши филиалига директор тайинланди\n«Барча ўринбосарларим ҳудудларда ишламоқда» – Вазир энергетика тақчиллиги олдини олиш учун кўрилаётган чоралар ҳақида гапирди\n40 ёшгача Топ-40: Ўзбекистоннинг истиқболли раҳбарлари рейтинги эълон қилинди\nТуркманистонда қоғозни тежаш учун босма нашрлар бирлаштирилади\nЭронда мамлакат ядровий дастури муаллифларидан бири ўлдирилди\nГлавная / Жаҳон / BMW янги электр кроссоверини тақдим қилди\nBMW янги электр кроссоверини тақдим қилди\nAkbar 2 weeks ago\tЖаҳон Comments Off on BMW янги электр кроссоверини тақдим қилди 8 Показы\nBMW компанияси 11 ноябрда тўлиқ электрлаштирилган кроссовери iX’ни тақдим қилди. Янги модель яқин орада сотувда пайдо бўлиши кутилмоқда.\nBMW сайтида маълум қилинишича, машина компаниянинг моделлар қаторида янги авлоддаги биринчи электрокар ҳисобланади.\niX олдидан 4-сериядаги BMW’ни эслатади, ўлчамлари бўйича эса X5’га яқин. У умумий қуввати 500 от кучидан ошадиган иккита электромотор билан жиҳозланган. Кроссовер 100 км/соат тезликка 5 сониядан камроқ вақт ичида эриша олади. Автомобиль бир қувватланишда 600 кмгача йўл босади.\nМашинада тез қувватлагич мавжуд бўлиб, у 200 кВтда аккумуляторни 10 фоиздан 80 фоизгача 40 дақиқадан камроқ вақт ичида қувватлаш имконини беради. Машинанинг стандарт қувватлагичи 11 кВтда ишлайди ва автомобилни 10 фоиздан 80 фоизгача 11 соатда қувватлайди.\nЭлектрокар 3-даражадаги автопилот учун мўлжалланган датчиклар билан жиҳозланган. Кроссовер белгиланган йўналиш бўйича ўзи мустақил ҳаракатланиши, секинлашиши, тезлашиши, бошқа машиналарни қувиб ўтиши, бурилиши мумкин.\nМашинанинг эътиборли жиҳатларидан шуни айтиш мумкинки, унинг эшикларида анъанавий дастаклар ўрнига тугмалар қўлланган. Сув сепувчи идиш тешиги эса капот остида эмас, балки “тумшуғи”даги BMW белгисида жойлашган.\nМашинанинг радиатор панжараси нафақат радиаторни совитиш, балки яримавтоном ҳаракатланиш учун зарур бўлган камералар, радарлар ва бошқа датчикларни ҳимоялаш учун мўлжалланган. Панжара “ўзини тикловчи” материалдан ишланган: ундаги майда тирналишлар хона ҳароратида 24 соат ичида ўзи “битиб кетади”.\nАвтомобиль салонида 12,3-дюймли рақамли асбоблар панели, мультимедиа тизимининг 14,9-дюймли сенсор дисплейи жойлашган. Машина рули олтибурчакли шаклга эга. Компанияда бу ҳайдовчига ноқулайлик туғдирмаслигига ишонтирилган.\nЭлектромобиль 5G-модеми ва маълумотларни қайта ишлаш учун юқори унумдор тизим билан жиҳозланади. Бу ҳар бир BMW iX’га марказий сервер билан йўлдаги жорий вазият борасидаги маълумотлар билан алмашиш имконини беради. Сервер ўз навбатида маълумотларни таҳлил қилиб, бошқа машиналарга тавсиялар бериб туради.\nBMW iX’ни ишлаб чиқаришни 2021 йил охирида бошлаш режалаштирилган. Электрокарнинг бозорга чиқиши муддатлари ва унинг тахминий нархи ҳозирча маълум қилинмаган.\nПред. Баҳрайн бош вазири вафот этди. Унинг ўрнини валиаҳд шаҳзода эгаллади\nСледующая Research Paper Assistance – How to Locate Research Paper Assistance Online\nЭфиопияда ҳукумат ва айирмачиларнинг «Тиграй озодлик халқ фронти» кучлари ўртасида зиддият авж олмоқда. Тиграй провинциясини …


Онасининг ҳар бир гапи... тўғрироғи қарғиши битта битта бошига келишини ўттиз йил олдин билганда эди... . Аммо ҳозир, кўзлари қонга тўлган икки жигаргўшаси - бир томонидан девдай келадиган бир ўғли, иккинчи томонидан гавда жиҳатидан акасидан қолишмайдиган иккинчи ўғли кўтариб шафқатсизларча ерга ташлашаркан..., бутун ҳаёти кўз олдидан ўта бошлади.\nЎшанда онаизорининг мунгли инграшларига қараш у ёқда турсин, эътибор ҳам қилмасди. Ҳозир отасига қўл кўтариб турган болалари эса, ўша вақтлар олти етти яшар кўча чангитиб юрган болалар эди. Ўшанда хотинининг гапига кириб кўзларининг нурини қуръон мутоаласию, навоийхонлик мадрасаларидаги илм мажлисларида йўқотган оқила, олима онасини «кўп еса, кўп ҳожатга этиш керак» деб оғилхонага қамаб қўйишга рози бўлган эди. Кўзлари ожиз бечора кампир, ўзига чой қайнатиб ичиш мақсадида эскигина комфорка ёнига келиб, пайпаслаб газни ўт олдирганини, сув қайнаганидан сўнг пайпаслаб чойнакнинг қайноқ сувини устига қуйиб юборганини қаердан билсин. Ўз онасини шу ҳолга солиш , яна кимнингдир гапи билан...\nУнинг қалби шунчалик қотган эдики, баъзида тошни "қаттиқ" деб тошга туҳмат қилгандек бўлади киши. Холбуки Аллоҳ оятда дейди:\n«Сўнгра, шундан кейин қалбларингиз қаттиқ бўлди, улар тошдек ёки тошдан ҳам қаттиқ. Ва ҳолбуки, тошларнинг баъзиларидан анҳорлар отилиб чиқади, баъзилари ёрилиб ундан сув чиқади ва баъзилари Аллоҳдан қўрққанидан қулаб тушади. Ва Аллоҳ қилаётган ишларингиздан ғофил эмас». (Бақара сураси 74 - оят)\nАгар қўшниси буларнинг уйидан ўлимтик ҳиди келаётганини сезиб, тез ёрдам чақирмаганида... . Ўша куни тез ёрдам бўлимида катта врачнинг ўзи навбатчи эди. Врач келиб оғилхонани очиб қараб ўз кўзларига ишонмади. Оғилхонада ним қоронғилик бўлиб, заиф инграшлар эшитиларди. Ичкарига қадам қўйганда, бурнига жуда ёмон ҳид урилди. Нафаси бўғилди. Аёллигига қарамасдан ўз ишининг фидоийси ўлароқ, оғзини ёпганча ичкарига кирди. Эшикка яқинроқ бир жойда ориқлаб кичрайиб қолган, момонинг танасини кўрди. Даст кўтариб олди. Қўлларига нимадир шилимшиқ бўлиб тегарди. Жасад қўлларидан сирғалиб кетгандек бўларди. Ёруғликка чиққанидан кейин у шилимшиқ нарса момонинг териси эканини кўрди. Юраги орқага тортиб кетди. Жасаднинг куйган жойлари илвирраб, тирик қуртлар қимирлаб турарди. Ўткир ҳид димоғини йиртай дерди. Йиғлаб юборди. Жасадни дўхтирлик халати билан ўраб, тез ёрдам машинасида касалхонага олиб кетишди. Момо нимадир деб шивирларди. Қулоғини унинг оғзига яқин этганда: « Оғзидан қони келсин, фарзандларидан топсин!...»\nИсро сурасининг 23-оятида Парвардигори олам буюради:\n«Роббинг фақат Унинг Ўзигагина ибодат қилишингни ва ота-онага яхшилик қилишнигни амр этди. Агар ҳузурингда уларнинг бирлари ёки икковлари ҳам кексаликка етсалар, бас, уларга «уфф» дема, уларга озор берма ва уларга яхши сўз айт! » (Бу жумланинг «уфф» сўзига боғлиқ икки хил маъноси бор. Бир маъноси — ота-онага ёмон сўз айтиб, беҳурмат қилма, дегани бўлса, иккинчи маъноси — ота-онанг олдида «уфф» дема, улар болам оғир ҳолга тушибди, деб озорланадилар, деганидир.)\nАгар инсон юқоридаги буйруққа бўйсунмаса, (яъни ота-онага оқ бўлса) тезда жазосини кўради. Бу ҳақда баъзи уламолар «Ҳар қандай гуноҳнинг жазосини инсон албатта бу дунёда ёки у дунёда кўради, аммо ота онага қилган ёмонлигини тезда яъни шу дунёда кўрмасдан ўлмайди» деганлар.\nҲа Аллоҳнинг адолати тезда ушлайди.\n«У:«Ким зулм қилган бўлса, тезда уни азоблаймиз, сўнгра Роббига қайтарилар, бас, У зот ҳам уни мункар азоб ила азоблайдир.»»\n(Кахф сураси 87-оят)\nБу оламдаги зулмнинг энг ёмони ота онага қилинган зулм эмасми? Мана шу зулмкорнинг оқибати албатта тезда Аллоҳнинг адолати билан ҳисоб китоб қилингувчидир. Унинг ҳозирги ҳолига маймунлар ҳам йиғлашмаса керак. Ўз онасига шунчалик зулмни раво кўрган кимсага, илоҳий адолат келиб турганда ким ҳам унинг ёнини олиб аралаша оларди.\nҲаёт ташвишлари билан бўлиб илоҳий мувозанат тажалли топаётганини билмай қолади киши. Етмиш ёшдаги чолни ўз аҳли аёли “мени зўрлади”,- деб судга беришини ким ҳам илоҳий адолатнинг тажаллиси деб ўйларди. Ўшанда қишлоқда овоза бўлиб кетган эди. Маҳалла раиси уларни яраштириш мақсадида “Қариганда бу нима расволик. Сизлар шундай яхши оила, яқинда қирқ йиллик бирга яшаб турганларингизнинг шодиёнасига тўй қилиб бердингизлар. Сизларга кўз тегдими? Халқнинг ичида томоша бўлдиларингизку. Ақлларингизни йиғиштириб олинглар”,- деган эди куюниб. Эҳ, раис бува ушбу қуйидаги оятни билганида эди! Бу ишлар кўз тегишидан бўлмаётганини дарров тушунган бўларди.\nАллоҳ субҳанҳу ва таоло шу дунёда уларнинг “томоша” бўлишини бу оятда айтиб қўйган:\n«Ва уларнинг (томошасини) кўр! Бас, тезда ўзлари ҳам кўрурлар.»\n(Соффат сураси 179-оят)\nРоббул оламин ўзининг оятларида очиқ айтиб қўйганини кўриб турибмиз! «Томошасини кўр!» демак ҳаммага ибрат қилиб, кўрсатиб қўйганини бу ҳикоядан кўрдик. Атрофимизга ибрат кўзи билан боқиб кўрайликчи, бирор бир ота онасининг тириклигида хор қилган инсон йўқки, қарилигида ўзи ҳам фарзандлари орқали хор бўлмаган бўлсин. Қизиғи ҳам шунда, оятлар - ҳар бири айтиланидек, буюрилганидек рўёбга чиқишини кўриб ҳайратда қоласан киши. “Бас, тезда ўзлари ҳам кўрурлар” бас улар ҳам у дунёда азобланган ҳолдаги “томоша”ларини ўзлари кўрадилар. Етмиш ёшга кириб, халқ орасида шарманда бўлишга бўлди. Ачинарлиси ўғиллари ерга олиб урганда, қаттиқ жарохат олган экан. Ётиб қолди. Қўшнилар кўришга чиқишганида “севимли хотини” унинг мазаси бўлмаганини билдириб, уларга беморни кўрсатмади. Вақтида ўз онасини шу аёл учун хор қилган эди. Энди шу аёл уни ўз ўғилларига урдирди. Ётиб қолганлиги сабабли унга кам овқат беришарди. Ҳожати тагида эди да... Бир неча кунда аҳволи ёмонлашди. Ойни этак билан ёпиб бўлмаслиги ҳеч кимга сир эмас. Ёз кунларидан бирида яна ўша дарвоза олдига бир тез ёрдам машинаси келиб тўхтади. Фельдшер йигит ҳовлига кириб келди. Бемор турган хонага кирганда димоғига ўткир ёмон ҳид урилди. Бадани жимирлаб кетди. Бунақа ҳид кўпинча ўлик жасад кўмилмай қолиб кетганда чиқарди. Аммо ичкаридан келган инграган товуш унга тасалли бўлди. Ҳол аҳвол сўрашганидан сўнг жарохат жойини муолажа қилиш учун кўрпани кўтардию даҳшатдан қотиб қолди. Беморнинг орқа томони, сонидан юқори белидан пасти чирриган эди. Айниган гўшт хўранда қуртлари қимирлаб турарди... . Қайтар дунёмикан?! Ёки момонинг қарғишими?! Нима бўлганда ҳам илоҳий адолат тажаллиси қаршисида ожизлигимизни тан олишимиз керак! У кўп яшамади. Касалхонанинг кимсасиз хонасида, кимсасиз ҳолда жон таслим қилди. Умид қиламизки иймон билан кетгандир.\nАзиз дўстим! Ҳозир вақти бор экан, ақлингни йиғда, тезда тавба қил! Бало келмасидан ота онангнинг розилигини ол! Сен ҳам бу қайтар дунёда ёмонлик занжирининг бир ҳалқаси бўлма. Мабодо ота онанг шу ишни қилган бўлсалар, сен шу занжирни яхшилик билан узиб юборки, сенинг фарзандларинг сенга яхши муомала қилсинлар. Устозимнинг бир ҳикоялари миямда михланиб қолган. “ Бир йигит отасининг розилигини олиш учун унга қулдек хизмат қиларкан. Ота қариб кичрайиб қолганда ҳаж қилдириш учун елкаларига опичлаб, йўлга тушибди. Сахронинг иссиғида отахон хожат қилиб туриб пастга қарасалар, ўғлининг қўллари турибди. Буни кўриб, ғазаб қилибди. Ўғил меҳр тўла овоз билан: “ Отажон! Хафа бўлманг, мендан рози бўлинг. Сахронинг иссиқлигидан, тупроқнинг қайноқлигидан аъзоларингиз куйиб сизга азият етишини хохламадим”,- деган экан. Бу гапни эшитган отахоннинг ожиз кўзларидан тирқирраб ёш келиб: “ Ўғлим! Жоним болам! Сен менга қилган ҳар бир ишни отамга қилганман. Аммо шу ердан ўтаётганимизда, отамни ҳажга олиб кетаётганимда, ҳозир менга кўрсатган марҳаматинг, меҳрибонлигинг, менинг хаёлимга келмабди. Ўшанда отам азият кўрган бўлсалар эҳтимол.”- деб ўғлини узундан узоқ дуо қилган экан”.\nАзиз дўстим! Ота-онага қилинган ҳар яхшилик фарзандлардан зиёдаси билан қайтаркан.\nПарвардигоро ота оналаримиз ёшлигимизда бизни меҳр билан парвариш қилганларидек, сен ҳам уларни бу дунё ва охиратда меҳрибонлигинг билан парвариш қилгайсан! Омин!\nислом билим юрти мураббий-тарбиячиси.


Францияда ИШИДнинг мухлислари ўқитувчига пичоқ билан ҳужум қилди\nФранциянинг Марсель шаҳридаги яҳудийлар мактаби ўқитувчиси ИШИДга хайрихоҳ ёшлар ҳужумига учради.\nМарсель прокурорининг айтишича, 3 нафар йигит "ўз ўлжаси"ни кўчада таъқиб қилишган. Уларнинг бири кийган футболкада ИШИД рамзи туширилган.\nҲужум қилувчилардан бири телефонидаги Муҳаммед Мерининг суратини (бу жангари 2012 йилда Францияда серияли қотилликлар амалга ошириб, 7 кишини ўлдирган) кўрсатган.\nПрокурорнинг қайд этишича, бу шахслар ўқитувчини қўрқитишган ва уни ўлдириш билан таҳдид қилишган. Шундан сўнг улардан бири жабрланувчининг қўли ва оёғига пичоқ билан зарба берган. Шу вақтда кўчада автомобил пайдо бўлгач, улар жиноят жойидан қочиб кетишган. Ҳужумга учраган ўқитувчи айни вақтда шифохонада ва унинг ҳаёти сақлаб қолинган.\nМаълумот учун, Муҳаммад Мери 2012 йилда Тулуза шаҳридаги яҳудийлар мактабига бостириб кириб, 2 ўқувчини ва бир қанча раввинларни, жами 7 кишини ўлдирганди. У қочишга уринган вақтда мерган томонидан отиб ташланган.


1. Йўқолиб кетиш арафасидаги Помир-Олойнинг жануби-ғарбидаги камёб эндемик ўсимлик.\nБўйи 10–20 см оралиғидаги кўп йиллик пиёзли ўт. Пиёзи тухумсимон, диаметри 2,5 см, қобиғи чўзиқроқ, қаттиқ, туксиз, фақат ичи сийрак ётиқ туклар билан қопланган. Барглари 3 та, яшил кўкимтир ғуборли, чети бироз эгри-бугри. Гули қизил, туби тўқ қўнғир доғли, сариқ гардишли. Чангчи иплари ва чангдонлари оч сариқ, баъзан тўқ қизил. Мартда гуллаб, меваси май ойида етилади.\nҚашқадарё вилояти: Қуруқдағана тоғининг Толли довонида тарқалган.\nОла жинсли паст тоғлардаги кулранг шўрхок бўз тупроқларда ўсади.\nЯкка-якка ҳолда тарқалган. Қуруқдаҳана ва Толли довонида 40–45 га майдонда 1000 га яқин тупи аниқланган.\nГулларининг кўп миқдорда терилиши ва чорва молларининг боқилиши туфайли камайиб бормоқда.\nЎзР ФА Ботаника боғида 1967 йилдан буён экиб ўстирилади.\nУнинг ўсиб турган янги жойларини қидириб топиш лозим.


ТОШКЕНТ, 28 окт - Sputnik. Душанбе шаҳрида Ўзбекистон-Тожикистон давлат чегарасини демаркация қилиш бўйича Ўзбекистон Республикаси ва Тожикистон Республикаси делегацияларининг навбатдаги учрашуви бўлиб ўтди. Бу ҳақда Ташқи ишлар вазирлиги хабар қилди.\nҚайд этилишича, музокаралар чоғида Ўзбекистон-Тожикистон давлат чегарасини демаркация қилишнинг норматив-ҳуқуқий ва техник ҳужжатлари лойиҳалари ҳамда 2020 йилдаги учрашувларнинг режа-жадвали келишиб олинди.\nЮқорида кўрсатилган ҳужжатларни тасдиқлаш учун Қўшма демаркация комиссиясига киритиш тўғрисида келишувга эришилди.\nТадбир якунида Ўзбекистон Ер ресурслари, геодезия, картография ва давлат кадастри бўйича давлат қўмитаси раисининг биринчи ўринбосари ва Тожикистон Ер бошқаруви ва геодезия давлат қўмитаси раисининг биринчи ўринбосари учрашув баённомасини имзоладилар.\nХабарда келишувга кўра Қўшма демаркация комиссиясининг биринчи йиғилиши Ўзбекистонда ўтказилиши қўшимча қилинган.


ЎзА - БОКС: Терма жамоамиз Осиё ўйинларига тайёр!\n23.07.2018 16:33 Чоп этиш версияси\nБОКС: Терма жамоамиз Осиё ўйинларига тайёр!\nИндонезияда ўтадиган Осиё ўйинлари бошланишига ҳам бир ойдан кам вақт қолди. Ўзбекистон спорт делегацияси мазкур расмий турнирда имкон қадар совринлар салмоғини кўпайтиришни режалаштирган ва тайёргарлик ҳам шунга яраша бўлмоқда.\nМиллий олимпия қўмитаси мусобақада иштирок этадиган боксчиларимиз рўйхатини расман эълон қилди. Бундан бир неча кун олдин ҳам таркиб аниқланганди. Бу сафар эса таркибда бир нафар боксчи алмашди ва якуний хулосага келинди. -69кг вазн тоифасида Маҳмуд Ғоипов эмас, Бобоусмон Ботуров иштирок этадиган бўлди.\nБош мураббий эълон қилган якуний таркиб:\nЭркаклар: Ҳасанбой Дўсматов (-49кг), Жасурбек Латипов (-52кг), Миразизбек Мирзаҳалилов (-56кг), Шунқор Абдурасулов (-60кг), Иқболжон Холдоров (-64кг), Бобоусмон Ботуров (-69кг), Исроил Мадримов (-75кг).\nАёллар: - Ёдгорой Мирзаева (-57кг).\nСпорт делегациямизнинг таркиби эса қуйидагича бўлди:\nЖамоа раҳбари - Шерзод Тошматов\nБош мураббий - Марат Қурбонов\nМураббийлар - Тўлқин Қиличев ва Раҳматжон Рўзиоҳунов\nШифокор - Комилжон Расулов


Видал мундиалда иштирок этади / CHAMPIONAT.asia\nВидал мундиалда иштирок этади\n11 июн 2014 16:45\nИталия ОАВ вакилларининг маълумотларига кўра, “Ювентус” ярим ҳимоячиси Артуро Видал Жаҳон чемпионатида иштирок этади.\nЭслатиб ўтамиз, Видал 7 май куни тиззасидан операция қилинган ва шифокорлар 2 ой майдонга тушмасликни маслаҳат беришган. Футболчи Ирландия билан ўйинда 15 дақиқа майдонда ҳаракат қилди, лекин оёқда оғриқ борлиги сезилди.\n“Артуро универсал футболчи. У бирданига иккита – ярим ҳимоячи ва ҳужумчи вазифасини бажаради. Видал доимо майдонда ҳаракатланади. У Жаҳон чемпионатида иштирок этмаслиги ҳақидаги мавзу умуман очилмаган”, - дейди Чили мураббийларидан бири.


Cobalt / Drivers Village\nБош сахифа / Автомобиллар / Cobalt\nСиз учун азиз бўлганларга бундан ҳам кенг ва қулай бўлган салонга марҳамат.\nChevrolet Cobalt бу оилангиз учун маҳсус мўлжалланган седан бўлиб, у GM корпорациясининг бразилия бўлими дизайнерлари томонидан ишлаб чиқилган бўлиб, ўз ичида GM нинг бошқа моделларининг асосий қисмларини ўзида мужассам этган кўркам автомобиль ҳисобланади. Cobalt автомобилининг яратилишидан мақсад қилиб, GM жамоаси ўз олдиларига, ўзининг синфида андаза қилиш ва ўсиб келаётган бозорда сотилиш бўйича пешқадамликни қўлга олишини мақсад қилганлар. Chevrolet Cobalt ўзида шинамлик ва юқори динамик ҳусусиятларга эга бўлган томонларни, шунингдек, ўз аҳамиятини йўқотмаган дизайнни акс эттиради. Ҳавфсизликни янада ошириш мақсадида Cobalt автомобилига ABS (фавқулодда тўхташ) тизими ўрнатилган ва ҳимоя ёстиқчалари билан жиҳозланган.\nОила учун янада қулайлик.\nChevrolet Cobalt ўзининг шинам ва кенг салонига эга, иккинчи қатор ўриндиқларда бемалол 3 та катта киши сиғиши мумкин, бунда бемалол қўл, оёқ ва бош қисмлар ҳам сиғиб кетади.\nУскуналар панели юқори даражада ишланган бўлиб, унда замонавий электрон дисплей жойлашган. Бундан ташқари, Chevrolet Cobalt ёритиш тизимини бошқариб турадиган механизм ҳам ўрнатилган.\nКенг ва шинам салон.\nСалоннинг кенглиги бу юқори даражадаги қулайлик билан ажралиб туради, ички қисмининг дизайни эса ўзида турли деталларни мужассам этганлиги билан ажралиб туради. Замонавий талаблар асосида ишланган юк солиш бўлими, шунингдек, керакли қисмларни жойлаштириш учун мўлжалланган қисм узоқ муддатли сафарни янада қулай эттиради.\nChevrolet Cobalt ҳажми 1.5 литр ва 105 от кучига эга бўлган двигател билан жиҳозланган. 100 км масофага ўртача атиги 6.2 л ёнилғини сарфлайди, 5 ва 6 босқичли механик узатмалар қутиси билан таъминланган. Буларнинг бариси ушбу синфдаги автомобиллар тоифасидан Chevrolet Cobalt ни ажралиб турганлигини тасдиқлайди.\nМасофа қанча бўлишидан қатъий назар, Chevrolet Cobalt барча йўловчиларнинг қулай жойлашлиги учун барча имконият туғдиради ва йўлдаги кетгазган вақтда ҳеч хам афсусланмасликка олиб келади.\nСафар қанчалик узоқ бўлмасин, Chevrolet Cobalt Сиз ва яқинларингизни афсуслантириб қўймайди.\nНарҳи: 43 244 300\nҲайдовчи ва йўловчи учун максимал комфорт\nЮкларни бемалол ташиш имконияти\nСалоннинг кенглиги бу юқори даражадаги қулайлик билан ажралиб туради\nЗамонавий талаблар асосида ишланган юк солиш бўлими, шунингдек, керакли қисмларни жойлаштириш учун мўлжалланган қисм узоқ муддатли сафарни янада қулай эттиради. Chevrolet Cobalt ҳажми 1.5 литр ва 105 от кучига эга бўлган двигател билан жиҳозланган. 100 км масофага ўртача атиги 6.2 л ёнилғини сарфлайди, 5 ва 6 босқичли механик узатмалар қутиси билан таъминланган. Буларнинг бариси ушбу синфдаги автомобиллар тоифасидан Chevrolet Cobalt ни ажралиб турганлигини тасдиқлайди.


Латвияда маҳбусларнинг йўқлиги сабаб қамоқхона ёпилади\n18:32 / 17.09.2016\nЛатвиянинг LETA янгиликлар агентлиги хабар қилишича, келаси 2017 йилнинг 1 январидан Латвиянинг Вецумниекская қамоқхонаси ёпилади. Бунга, сўнгги йилларда маҳбусларнинг сони кескин камайгани сабаб бўлган.\nҚайд этилишича, мазкур ахлоқ тузатиш идораси ёпилгач, унда сақланаётган жиноятчилар очиқ турдаги Даугавгривск, Екабпилсск ва Олайнск қамоқхоналарига ўтказилади.\nУнинг ишчилари эса, Елгав ва Олайнада хизматини давом эттиришлари мумкин.\nСтатистик маълумотларга кўра, 2012 йил охирида Латвия қамоқхоналарида 6117 нафар жиноятчи бўлган бўлса, шу йилнинг сентябрь ойига келиб бу рақам — 4202 нафарни ташкил этган. Вецумниекская қамоқхонаси 1981 йил давомида қурилиб, фойдаланишга топширилган.\nЛатвия Ўзбекистонга икки мамлакат пойтахтлари ўртасида авиапарвозлар сонини кўпайтиришни таклиф қилди\n18:27 / 17.04.2018\nЛатвия президенти Россиянинг провокацияси ҳақида маълум қилди\n15:48 / 17.04.2018\nЛатвия Сейми делегацияси Ўзбекистонга келмоқда\n19:39 / 13.04.2018


Шайтоннинг маҳшардаги нутқи - Hidoyat.uz\nАсосий саҳифа Мақолалар Шайтоннинг маҳшардаги нутқи\nЧоп этилди Avgust 15, 2019 Шайтоннинг маҳшардаги нутқиda fikr bildirishni o'chirish\nУнутма! Маҳшарда сафлар маълум бўлиб, Китобга амал қилмаганлар амал қилганлардан айрилган вақтда Шайтон учун оловдан бир курси қурилади.\nИш битиб бўлганда Шайтон: «Албатта, Аллоҳ сизга ҳақ ваъдани қилган эди. Мен эса, сизга ваъда бердиму, ваъдамга хилоф қилдим. Менинг устингиздан ҳеч қандай ҳукмронлигим йўқ эди. Фақатгина сиз каби одамлар воситаси билан ташвиқот қилдим. Менинг йўлимга юрадиган ва бошқаларни ўз ортидан эргаштира оладиганлардан фойдаландим. Шунчаки даъват қилсам, ўзингиз ижобат қилдингиз. На далилим бор эди ва на ҳужжатим. Бутун сармоям сизнинг шаҳватингиз эди. Бас, мени маломат қилманг, ўзингизни маломат қилинг».\nҲазрати Иброҳим алайҳиссалом Калдоний қабиласининг илоҳларига боқиб: “Булар ботмоқда, фақат бир ботмайдиган бор; Мен у ботмайдиганнинг қулиман!” деб айтганлари каби сиз ҳам айтишингиз мумкин эди. “Ваҳоланки ҳар ер Аллоҳнинг борлигига далолат қилар эди. Сиз хаёлий нарсани кўрдингиз, ҳақиқатдан эса юз ўгирдингиз, энди мени маломат қилманг!” дейди. Уруғдан дарахт, дарахтдан уруғ чиқарган; тухумдан товуқ, товуқдан тухум чиқарган; нутфадан инсон, инсондан нутфа чиқарган У зотдир. Оддий кўз билан қарасангиз эди, сиз ҳам кўрар эдингиз! Маҳшар куни: «Мен алдашликка, сиз эса алданмасликка буюрилган эдингиз, нима учун алдандингиз? Менинг вазифам ҳийла-найранг эди… Жаҳаннам йўлини зийнатлаб, гўзал кўрсатар эдим. Лекин ваъда қилганларимни қила олмаслигимга ёки қила олишимга доир бирор бир далилим йўқ эди. Нима учун менга ижобат қилдингиз?!» дейди Шайтон алайҳи лаъна.\nДоктор Иҳсан ШЕНОЖАК асаридан\nҲушнудбек ҲАСАНОВ таржимаси


14:42 09.10.2020 (Янгиланган 15:20 09.10.2020)\nМукофот дунёда очликка қарши олиб борилаётган кураш учун берилган. Очлик фақатгина ўлдирмайди: одамлар ўлмаган тақдирда ҳам, очлик иммун тизимини заифлаштиради ва инсонни касалликлар олдида ожизга айлантиради, дейилади дастур сайтида.\nТОШКЕНТ, 9 окт - Sputnik. Тинчлик бўйича Нобель мукофотини, 2020 йилда, глобал иқтисодий инқироз даврида БМТ озиқ-овқат дастури қўлга киритди.\nТашкилот сайтида айтилишича, "озиқланиш ниҳоятда муҳим глобал муаммолигича қолмоқда: ҳар йил очликдан ўладиган норасидалар сони ОИТС, малярия, сил касалликлари қурбонлари йиғиндисига қараганда анча кўпдир".\nДастур иштирокчиларига кўра, сўнгги йилларда дунёнинг ҳар бир бурчагида озиқланиш масаласига жуда катта эътибор қаратилмоқда. Айниқса, The Lancet тиббиёт журналида 2008 ва 2013 йилларда оналар ва болалар озиқланиши масалалари бўйича туркум мақолалар эълон қилиниб, уларда тўйиб овқатланмасликнинг улкан тиббий ва иқтисодий оқибатлари кўрсатиб ўтилганидан сўнг ушбу масаланинг аҳамияти янада ортган эди.\nОчлик фақатгина ўлдирмайди: одамлар ўлмаган тақдирда ҳам, очлик иммун тизимини заифлаштиради ва инсонни касалликлар олдида ожизга айлантиради, дейилади дастур сайтида.\nДунёда 800 миллиондан ортиқ одам тўйиб овқатланмасликдан азоб чекмоқда\n"Очлик - бир вақтнинг ўзида қашшоқлик ва нотенглик омилларининг ҳам натижаси ҳам ҳаракатлантирувчи омилидир", - дея таъкидлашади БМТ Бутунжаҳон озиқ-оқат дастури ташкилотчилари.\nДастурнинг мақсади - 2030 йилга бориб тўйиб овқатланмаслик муаммосига ечим топишдир.\nБутунжаҳон озиқ-овқат дастури\nБутунжаҳон озиқ-овқат дастури (World Food Programme (WFP) — оч қолган инсонларни ҳар йили 4 миллион тонна озиқ-овқат маҳсулотлари билан таъминлайдиган дунёдаги энг йирик инсонпарварлик ташкилотидир.\nТашкилот 1963 йилда БМТ тизимида озиқ-овқат кўмаги органи сифатида ташкил этилган. Унинг вазифаси ривожланаётган давлатларда очлик ва камбағалликка қарши курашиб, муҳтожларга ёрдам кўрсатишдан иборат.\nТашкилот озиқ-овқат бўйича ёрдамларини иқтисодий ва ижтимоий ривожланишга ёрдам бериш мақсадларида сарфлайди.